Skrúðgarðar er útgáfuröð 10 frímerkja Íslandspósts tileinkuðum 10 mikilvægustu almenningsgörðum eða skrúðgörðum á Íslandi í ljósi garðlistasögunnar . Í ár koma út 3 frímerki í þessari útgáfuröð . Þetta eru garðarnir Jónsgarður á Ísafirði , Hellisgerði í Hafnarfirði og Skallagrímsgarður í Borgarnesi . Frímerkin þrjú hannaði Hany Hadaya grafískur hönnuður . Ungmennafélagið Skallagrímur og Kvenfélag Borgarness stóðu í upphafi , eða í kringum 1930 , að framkvæmdum í Skallagrímsgarði með fulltingi hreppsnefndar Borgarneshrepps . Þegar fram í sótti hætti ungmennafélagið afskiptum af garðinum og tók kvenfélagið alfarið við honum um 1938 . Garðurinn er nú fallegur skrúðgarður með stórum trjám og fjölbreytt blómskrúð . Fyrir nokkrum árum afhenti Kvenfélagið sveitarfélaginu garðinn til eignar og hefur sveitarfélagið séð um rekstur og framkvæmdir þar síðan . Í garðinum er haugur Skallagríms Kveldúlfssonar og listaverkið Óðinshrafninn sem er eftir Ásmund Sveinsson .